
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	București, 13 decembrie 2021               
PL-x 533/2021            


                                                                              4c-13/908/2021
AVIZ

asupra Proiectului de Lege pentru instituirea anului 2022 - ”Anul Smaranda Brăescu”
În conformitate cu prevederile art. 95 din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, spre dezbatere și avizare, cu Proiectul de lege pentru instituirea anului 2022 - ”Anul Smaranda Brăescu”, trimis cu adresa  nr. PL x 533 din 25 octombrie  2021 și înregistrat cu nr. 4c-13/908 din 26 octombrie 2021.
Conform dispozițiilor art.75 alin.(1) din Constituția României, republicată și ale art. 92 alin. (9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

Senatul, în calitate de primă Cameră sesizată, a adoptat proiectul de lege ca urmare a depăsirii termenului de adoptare, potrivit art.75 alin.(2) teza a III-a din Constitutia României republicata, în data de 18 octombrie 2021.

Proiectul de lege are ca obiect de reglementare instituirea anului 2022, "Anul Smaranda Brăescu”, pentru celebrarea împlinirii a 90 de ani de la stabilirea de către aviatoarea Smaranda Brăescu a recordului mondial absolut la paraşutism, la data de 19 mai 1932. Totodată, se propune ca, în datele de 19 mai şi 2 octombrie, autorităţile administraţiei publice centrale şi locale, precum şi instituţiile publice de cultură din ţară şi din străinătate, în colaborare cu organizaţii neguvernamentale, să organizeze şi să deruleze programe şi manifestări cu caracter cultural-sportiv. De asemenea, autorităţile administraţiei publice centrale şi locale pot sprijini material sau logistic organizarea şi desfăşurarea programelor şi manifestărilor organizate, în limita fondurilor disponibile.

În ședința desfășurată în sistem mixt (fizic/online) din data de 13 decembrie  2021, membrii comisiei au examinat proiectul de lege supus avizării, expunerea de motive, avizul favorabil al Consiliului Legislativ transmis cu adresa nr. 606 din 26 iulie 2021, avizul Consiliului Economic și Social și punctul de vedere al Guvernului României, prin care se precizează că Parlamentul va decide asupra oportunității adoptării proiectului de lege.
În urma dezbaterilor, Comisia juridică, de disciplină și imunități a hotărât, cu majoritate de voturi, avizarea favorabilă a Proiectului de Lege pentru instituirea anului 2022 - ”Anul Smaranda Brăescu”.
În raport de obiectul și conținutul reglementării, proiectul de lege  face parte din categoria legilor ordinare. 

                           PREŞEDINTE,                                         SECRETAR,

          Laura – Cătălina Vicol - Ciorbă                            Ladányi László-Zsolt        
Consilier parlamentar, 
Paul Şerban

